maka ada-lah kira-kira sapuloh lima-bĕlas hari ia mĕngajar itu, maka baharu-lah aku mĕndapat khabar, mĕngatakan, "Ada sa'orang padĕri Inggĕris baharu datang, ia mĕngajar budak-budak chuma-chuma sahaja, dĕngan tiada mĕngambil upah atau bĕlanja apa-apa, sĕmua-nya di-adakannya, sĕpĕrti kĕrtas dan dawat kalam, dan sa-bagai-nya." Maka apabila aku mĕnĕngar khabar itu, tĕrlalu suka hati-ku, sĕbab tĕringat akan pĕsanan Tuan Lord Minto dan Tuan Raffles pun ada bĕrkata, "Kalau ĕngkau bĕlajar bahasa Inggĕris, tĕrlalu banyak guna-nya." Kĕmudian maka semĕnjak ia bĕrkata itu, tĕrpaku-lah rasa-nya pĕrkataan-nya itu di-hati-ku.